ET
L 168/30
Euroopa Liidu Teataja
3.7.2023
LISA
Euroopa Liidu toetus OPCW tegevuse tõhususe suurendamiseks – EL 2023
1.
Taust
Euroopa Liit (EL) võttis 2003. aasta detsembris vastu massihävitusrelvade leviku tõkestamise ELi strateegia (ELi strateegia), milles ta tunnistas massihävitusrelvadest tulenevat ohtu rahvusvahelisele rahule ja julgeolekule.
ELi strateegia toonitab keemiarelvade keelustamise konventsiooni (CWC) ja OPCW olulist rolli keemiarelvavaba maailma loomisel.
ELi strateegia eesmärgid täiendavad CWC eesmärke.
EL ja OPCW on alates ELi strateegia vastuvõtmisest jätkanud koostööd, sealhulgas osalemist mitmete ühismeetmete ja nõukogu otsuste kaudu (1).
OPCW on saanud ELilt pidevat toetust oma volituste täitmisel, mis näitab jätkuvat pühendumust CWC täielikule rakendamisele, kusjuures alates 2004. aastast on ühise välis- ja julgeolekupoliitika (ÜVJP) eelarvest antud 38,2 miljonit eurot vabatahtlikku toetust.
OPCW tervitab ELi jätkuvat pühendumust toetada OPCW jõupingutusi konventsiooni eesmärgi – keemiarelvavaba maailm – täitmisel, aidates seeläbi kaasa rahvusvahelisele rahule ja julgeolekule.
Tunnistades esilekerkivaid probleeme, tervitab OPCW ka ELi püsivat huvi suurendada oma toetust OPCW tehnilistele meeskondadele, kui ta annab konventsiooni alusel osalisriikidele vajaduse korral abi ELi strateegia II ja III peatüki aktiivsel rakendamisel.
Dünaamiline rahvusvaheline julgeolekukeskkond muudab OPCW missiooni asjakohasemaks kui kunagi varem.
Eelseisev viies läbivaatamiskonverents, mis on väljakuulutatud keemiarelvavarude täieliku hävitamise peatne verstapost, ning uue keemia- ja tehnoloogiakeskuse avamine pakuvad võimalusi ja tekitavad OPCW-le väljakutseid.
Selleks, et organisatsioon säilitaks oma asjakohasuse hävitamisjärgses etapis, on strateegiline osalemine otsustava tähtsusega.
Partnerlus ning ELi ühise välis- ja julgeolekupoliitika (ÜVJP) eelarve kaudu antav toetus on osutunud oluliseks, et abistada OPCW-d tema põhieesmärkide edendamisel ja rakendamisel, mis võimendab ka OPCW tegevuse mõju.
2.
Projekti eesmärk
2.1.
Projekti üldeesmärgid Projekti üldeesmärk on tagada sekretariaadi suutlikkus hõlbustada ja parandada konventsiooni rakendamist osalisriikides.
Selline toetus aitaks OPCW volituste tõhusa rakendamise kaudu kaasa rahule ja rahvusvahelisele julgeolekule.
Samuti aitaks see ära hoida keemiarelvade uuesti kasutuselevõtmist, edendades samal ajal keemiatööstuse rahumeelset kasutamist.
Kui see on kavandatud tegevuste puhul asjakohane, võetakse projekti rakendamisel nõuetekohaselt arvesse soolist mitmekesisust.
2.2.
Erieesmärgid — kontrollida keemiarelvade varude ja keemiarelvade tootmisrajatiste kõrvaldamist CWCs sätestatud kontrollimeetmete kohaselt; — hoida ära keemiarelvade uuesti kasutuselevõtmine ja vähendada keemiarelvade kasutamise ohtu keemiarelvade leviku tõkestamine konventsioonis sätestatud kontrolli- ja rakendusmeetmete kohaldamise abil, mis aitab ka tugevdada usaldust osalisriikide vahel; — reageerida tõhusalt ja usaldusväärselt keemiarelvade kasutamisele ja väidetavale kasutamisele; — tagada valmisolek, andes abi ja kaitset seoses keemiarelvade ja nende kasutamise või nende kasutamise ohuga kooskõlas CWC artikli X sätetega; (1) Sealhulgas ühismeede 2004/797/ÜVJP (kehtivus lõppenud); ühismeede 2005/913/ÜVJP (kehtivus lõppenud); ühismeede 2007/185/ÜVJP (kehtivus lõppenud); otsus 2009/569/ÜVJP (kehtivus lõppenud); ühismeede 2012/166/ÜVJP (kehtivus lõppenud); otsus 2015/259 (pikendatud otsusega 2018/294 ja kehtivus lõppenud); otsus 2017/2302 (pikendatud otsusega 2019/1092, kehtivus lõppenud); otsus 2017/2303 (pikendatud otsustega 2018/1943 ja 2019/2112, kehtivus lõppenud); otsus 2019/538 (kehtiv kuni 2023. aasta aprilli lõpuni); otsus 2021/1026 (kehtiv kuni 2023. aasta augusti lõpuni) ja otsus 2021/2073 (kehtiv kuni 2025. aasta detsembri lõpuni).